Într-una dintre cele mai circulate intersecţii din Iaşi se modernizează linia de tramvai. Ploaia torenţială nu îi opreşte pe muncitori.

Reporter: Munciţi aşa, pe ploaie?

Muncitor: Păi pe ploaie, aşa e la patron.

Reporter: Dar ţin lucrările astea?

Reporter: Lucrările astea, aşa, pe timp de ploaie?

Muncitor: Lucrăm, că aşa trebuie.

Reporter: Dar nu le afectează?

Muncitor: Nu.

Cu aceeaşi nepăsare, muncitorii turnau ieri un strat de asfalt, tot pe ploaie.

Inginerii spun însă că e munca în zadar. Constructorii nu au nicio şansă în faţa legilor fizicii.

„Vom vedea. După primele înghețuri și dezghețuri, undeva prin februarie-martie, exfolieri ale stratului de asfalt. Vremea a fost deosebit de prielnică până la sfârşitul lui octombrie şi ar fi fost normal şi de dorit ca aceste lucrări să se efectueze în perioada în care vremea o permitea”, explică Radu Botez, inginer.

Primăria Iaşiului nu îşi face probleme pentru asfaltările udate de ploaie. Dacă se strică, o iau de la capăt.

„Vom corecta aceste lucrări, dar pe cheltuiala constructorului”, afirmă Sebastian Buraga, purtătorul de cuvânt al Primăriei Municipiului Iaşi.

Pentru şoferi, însă, este o veste îngrozitoare că lucrările care dau peste cap circulaţia pot să reînceapă la primăvară.

„Bani publici daţi pe apa sâmbetei”, consideră un localnic.

„Tipic românesc. Când plouă, când e lapoviţă băieţii lucrează. O să ţină asfaltul ăla...”, spune un șofer.